Төсөл

**МОНГОЛ УЛСЫН ХУУЛЬ**

2024 оны ... дугаар Улаанбаатар

сарын ...-ны өдөр хот

**ТӨРИЙН БОЛОН АЛБАНЫ НУУЦЫН ТУХАЙ ХУУЛЬД**

**НЭМЭЛТ, ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Төрийн болон албаны нууцын тухай хуульд доор дурдсан агуулгатай 371 дүгээр зүйл нэмсүгэй:

**“371 дүгээр зүйл.Төрийн болон албаны нууцыг хамгаалахад туслалцаа, дэмжлэг үзүүлсэн иргэн, хуулийн этгээдийг урамшуулах**

371.1.Дараах тохиолдолд иргэн, хуулийн этгээдийг энэ хуульд заасны дагуу урамшуулж болно:

371.1.1.төрийн болон албаны нууц задарч, үрэгдэж болзошгүй нөхцөл байдал бий болсон, задруулсан, үрэгдүүлсэн тухай мэдээлэл ирүүлсэн;

371.1.2.төрийн болон албаны нууц задрах, үрэгдэхээс урьдчилан сэргийлж, хамгаалалтад авсан;

371.1.3.тагнуулын байгууллагаас төрийн болон албаны нууцыг хамгаалах арга хэмжээ авч хэрэгжүүлэхэд туслалцаа үзүүлсэн;

371.1.4.төрийн болон албаны нууц хамгаалахад шаардлагатай шинжлэх ухаан, орчин үеийн техник, технологийн ололт, дэвшлийг ашигласан бүтээл, судалгаа, шинжилгээний ажил гүйцэтгэж, практикт нэвтрүүлсэн.

371.2.Эрх бүхий байгууллага, албан тушаалтан энэ зүйлийн 371.1.1-д заасан мэдээллийг шалгаж, үнэн бодитой, үндэслэлтэй болох нь тогтоогдсоны дараа урамшуулал олгоно.

371.3.Иргэн, хуулийн этгээдийг урамшуулахдаа шударга, хуульд нийцсэн байх зарчмыг баримтална.

371.4.Иргэн, хуулийн этгээдийг дараах хэлбэрээр урамшуулна:

371.4.1.мөнгөн урамшуулал олгох;

371.4.2.байгууллагын шагналаар шагнах;

371.4.3.бусад хэлбэрээр урамшуулах.

371.5.Иргэн, хуулийн этгээдэд олгох мөнгөн урамшууллын хэмжээг дараах байдлаар тогтооно:

371.5.1.”Онц чухал нууц” зэрэглэлд хөдөлмөрийн хөлсний доод хэмжээг 51-100 дахин нэмэгдүүлсэнтэй тэнцэх хэмжээний төгрөг;

371.5.2.“Маш нууц” зэрэглэлд хөдөлмөрийн хөлсний доод хэмжээг 21-50 дахин нэмэгдүүлсэнтэй тэнцэх хэмжээний төгрөг;

371.5.3.”Нууц” зэрэглэлд хөдөлмөрийн хөлсний доод хэмжээг 1-20 дахин нэмэгдүүлсэнтэй тэнцэх хэмжээний төгрөг.

371.6.Иргэн, хуулийн этгээдээс үзүүлсэн туслалцаа, дэмжлэгийг төрийн болон албаны нууцын зэрэглэл, ач холбогдлоор нь шалгуур болгож үнэлнэ.

371.7.Төрийн нууцад хамаарах мэдээллийг хамгаалахад туслалцаа, дэмжлэг үзүүлсэн бол тагнуулын байгууллагын даргын тушаалаар, албаны нууцад хамаарах мэдээллийг хамгаалахад туслалцаа, дэмжлэг үзүүлсэн бол хууль сахиулах байгууллагын даргын тушаалаар урамшуулна.

371.8.Тагнуул, хууль сахиулах байгууллага нь иргэн, хуулийн этгээдээс ирүүлсэн мэдээллийн нууцыг чанд хадгалж, шаардлагатай бол мэдээлэл өгсөн иргэний аюулгүй байдлыг хангах арга хэмжээ авна.

371.9.Иргэн, хуулийн этгээдийг урамшуулахад шаардагдах мөнгөн урамшууллыг энэ хуулийн 8.1.2, 11.1.3-т заасны дагуу төрийн байгууллага жил бүрийн төсөвтөө тусгаж санхүүжүүлнэ.”

**2 дугаар зүйл.**Төрийн болон албаны нууцын тухай хуулийн 6 дугаар зүйлийн 6.5 дахь хэсгийн “урамшуулах журмыг Засгийн газар тогтооно.” гэснийг “энэ хуулийн 371 дүгээр зүйлд заасны дагуу урамшуулна.” гэж өөрчилсүгэй.”

**3 дугаар зүйл**.Энэ хуулийг 2024 оны ... сарын ...-ны өдрөөс эхлэн дагаж мөрдөнө.

Гарын үсэг

**ДЭЛГЭРЭНГҮЙ ТАНИЛЦУУЛГА**

Төрийн болон албаны нууцын тухай хуульд нэмэлт, өөрчлөлт оруулах тухай хуулийн төслийн талаар

Монгол Улсын Засгийн газрын 2023 оны 11 дүгээр сарын 29-ний өдрийн хуралдаанаар Захиргааны хэм хэмжээний актын улсын нэгдсэн санд бүртгэлтэй шийдвэрт хяналт-шинжилгээ, үнэлгээ хийсэн үр дүнгийн тайлан, хуулиар тусгайлан эрх олгосон заалтын судалгааны дүн, цаашид авах арга хэмжээний тухай хэлэлцээд, Засгийн газар, төрийн захиргааны төв байгууллага, төрийн захиргааны байгууллагад тус тус эрх олгогдсон заалтыг 2 дахин багасгах чиглэлийг баримтлан холбогдох хуулийн төсөл боловсруулж, танилцуулах чиг үүрэг бүхий ажлын хэсэг Монгол Улсын Ерөнхий сайдын 2023 оны “Ажлын хэсэг байгуулах тухай” 191 дүгээр захирамжаар байгуулагдсан.

Энэ хүрээнд Төрийн болон албаны нууцын тухай хуулийн 6 дугаар зүйлийн 6.5-д “Төрийн болон албаны нууцыг задрах, үрэгдэхээс урьдчилан сэргийлсэн, нууц хамгаалалтад бодитой хувь нэмэр оруулсан, хууль бус үйл ажиллагааны талаар мэдээлэл өгсөн буюу бусад хэлбэрээр тагнуул, хууль сахиулах байгууллагад туслалцаа, дэмжлэг үзүүлсэн хуулийн этгээд, иргэнийг урамшуулах журмыг Засгийн газар тогтооно.” гэж эрх олгосны дагуу Засгийн газрын 2017 оны 246 дугаар тогтоолын 5 дугаар хавсралтаар “Төрийн болон албаны нууцыг хамгаалахад туслалцаа, дэмжлэг үзүүлсэн иргэн, хуулийн этгээдийг урамшуулах журам” болон холбогдох зохицуулалтад дүн, шинжилгээ хийсэн болно.

Тус журам төрийн болон албаны нууцыг задрах, үрэгдэхээс урьдчилан сэргийлсэн, нууц хамгаалалтад бодитой хувь нэмэр оруулсан, хууль бус үйл ажиллагааны талаар үнэн зөв мэдээлэл өгсөн буюу бусад хэлбэрээр тагнуул, хууль сахиулах байгууллагад туслалцаа, дэмжлэг үзүүлсэн иргэн, хуулийн этгээдийг урамшуулах хэлбэр, үнэлгээ, санхүүжилт зэрэгтэй холбогдох харилцааг зохицуулсан 22 заалтаас бүрдсэн байна.

Хэдийгээр тус журам хэрэгжиж эхэлснээс хойшхи хугацаанд хууль сахиулах байгууллагын хүрээнд иргэн, хуулийн этгээдийг урамшуулсан тохиолдолд бүртгэгдээгүй, мөн тагнуулын байгууллага тухайд үндэсний аюулгүй байдлыг хангах үйл ажиллагаанд иргэн, хуулийн этгээдийн оролцоог нэмэгдүүлэх, идэвхижүүлэхэд чухал ач холбогдол бүхий тус журмын харилцааг хуульд тусгаснаар шаардлагатай нөхцөл байдал бүрд яаралтай нэмэлт, өөрчлөлт оруулах үйл явцыг удаашруулах, хэрэгжих боломжийг хязгаарлах эрсдэлтэй гэж үзсэн боловч Монгол Улсын Үндсэн хуулийн хорьдугаар зүйлд “Монгол Улсын Их Хурал бол төрийн эрх барих дээд байгууллага мөн бөгөөд хууль тогтоох эрх мэдлийг гагцхүү Улсын Их Хуралд хадгална.” гэж заасан хууль тогтоох эрхийг шилжүүлэхгүй байх зарчимд нийцүүлэх шаардлагатай гэж үзсэн болно.

Иймд Монгол Улсын Үндсэн хуульд заасан зарчим болон хууль ойлгомжтой, дэлгэрэнгүй байх, тухайн нийгмийн харилцааг гүйцэт зохицуулах зэрэг шаардлагын хүрээнд Засгийн газрын 2017 оны 246 дугаар тогтоолын 5 дугаар хавсралтаар “Төрийн болон албаны нууцыг хамгаалахад туслалцаа, дэмжлэг үзүүлсэн иргэн, хуулийн этгээдийг урамшуулах журам”-аар зохицуулсан харилцааг хуульд тусгах нь зүйтэй гэж үзэж, Төрийн болон албаны нууцын тухай хуульд нэмэлт, өөрчлөлт оруулах тухай хуулийн төслийг боловсрууллаа.

Хуулийн төсөл 2 зүйтэй бөгөөд 1 дүгээр зүйлд “Төрийн болон албаны нууцыг хамгаалахад туслалцаа, дэмжлэг үзүүлсэн иргэн, хуулийн этгээдийг урамшуулах журам”-ын заалтуудыг зарчмын болон найруулгын аливаа өөрчлөлтгүйгээр Төрийн болон албаны нууцын тухай холбогдох хэсэг болох хуулийн зургаадугаар бүлэг /төрийн болон албаны нууцыг хамгаалах/-ийн төрийн болон албаны нууцыг хамгаалах үйл ажиллагааны санхүүжилтийг зохицуулсан 37 дугаар зүйлийн дараа **“**371 дугаар зүйл.**Төрийн болон албаны нууцыг хамгаалахад туслалцаа, дэмжлэг үзүүлсэн иргэн, хуулийн этгээдийг урамшуулах” гэж нэмэхээр тусгалаа. Мөн төслийн** 2 дугаар зүйлд Монгол Улсын Засгийн газарт журам батлах эрх олгосон заалт болох 6 дугаар зүйлийн 6.5 дахь хэсгийг өөрчлөн найруулах агуулгыг тусгасан болно.

**Төрийн болон албаны нууцыг хамгаалахад туслалцаа, дэмжлэг үзүүлсэн иргэн, хуулийн этгээдийг урамшуулах харилцааг хуульд тусгаснаар** хууль тогтоогчийн хүсэл зориг бүрэн тусч, тухайн харилцааг гүйцэт зохицуулах боломж бүрдэнэ гэж үзэж байна.

Хуулийн төслийг дагалдуулан боловсруулах хууль тогтоомжийн төсөл байхгүй бөгөөд харин хуулийн төслийг батлагдсаны дараа Монгол Улсын Засгийн газрын 2017 оны 246 дугаар тогтоолын 5 дугаар хавсралтыг хүчингүй болгох шаардлагатай.